Iulia Radu elevă de aur

Iulia Radu este o mică mare campioană din Giurgiu, cu o pasiune enormă pentru tenisul de câmp. La doar 9 ani, ea a cucerit inimile publicului și a adversarilor deopotrivă, demonstrând un talent și o determinare remarcabile pe terenul de joc. Cu sprijinul necondiționat al antrenorului ei, Cătălin Paraschiv, Iulia a reușit să-și dezvolte abilitățile și să- și pună în valoare potențialul la fiecare antrenament și la fiecare meci.

De la vârsta de 6 ani, când a început să exploreze tainele tenisului și până în prezent, ea a devenit un exemplu de dedicare și perseverență pentru toți cei din jurul ei. Idolii ei în tenis sunt: Sharapova, Roger Federer și Novak Djokovic, iar din afara tenisului, exemplul sportiv este tatăl său, fost fotbalist profesionist, actualmente profesor de educație fizică și sport.

După nici 3 luni de pregătire, Iulia a reușit să câștige câteva meciuri, iar în scurt timp să urce pe podium, câștigând prima medalie de aur la turneul din Craiova. În decurs de 2 ani și jumătate, palmaresul ei este unul impresionant: 368 meciuri jucate, 278 victorii, 90 înfrângeri, peste 45 medalii de aur, aferente celor de argint și bronz.

Pe lângă susținerea didactică a profesorului său, cel mai important rol îl joacă părinții ei, care o susțin din toate punctele de vedere, ceea ce face ca acest copil să fie un exemplu atât la învățătură cât și în sport. Deși tenisul este un sport costisitor, Iulia își consolidează și perfecționează calitățile de mișcare zilnic. Felicitări și mult succes, Iulia Radu în drumul frumos pe care ți l-ai ales! Felicitări, familiei tale și nu în ultimul rând celui ce ți-a pus pentru prima dată racheta în mână, prof. Cătălin Paraschiv!

Gabriela Magori

Contents